რაფაელ ესტრელა ურენია

ხუან რაფაელ ესტრელა ურენია (დ. 10 ნოემბერი, 1889 — გ. 25 მაისი, 1945) — დომინიკელი პოლიტიკოსი და იურისტი, რომელსაც დომინიკელტა რესპუბლიკის 21-ე ვიცე-პრეზიდენტის თანამდებობა ეკავა პრეზიდენტ რაფაელ ლეონიდას ტრუხილიო მმართველობისას 1930 წლიდან 1932 წელს გადადგომამდე. მანამდე, 1930 წლის მარტიდან აპრილამდე, იგი ასრულებდა პრეზიდენტის მოვალეობას. მისი მმართველობის ვადა მცირე ხნით შეაწყვეტინა ხასინტო პეინადომ მომდევნო თვემდე, როდესაც ურენიამ დაიბრუნა ეს როლი და მსახურობდა აგვისტოში ტრუხილიოს პრეზიდენტად მოსვლამდე. ურენია პრეზიდენტის მოვალეობის შემსრულებელი მას შემდეგ გახდა, რაც ორასიო ვასკესი თანამდებობიდან გადააყენეს.

ბიოგრაფია
ესტრელია ურენია დაიბადა 1889 წლის 10 ნოემბერს სანტიაგო-დე-ლოს-კაბალიეროსში. მისი დედა იყო ხუანა ანტონია ურენია ესტევესი, ხოლო მამა ხუან ბაუტისტა ესტრელია დურანი. მას ერთი ძმა ჰყავდა. მოგვიანებით იგი ოჯახთან ერთად საცხოვრებლად სანტო-დომინგოში გადავიდა, სადაც სანტო-დომინგოს უნივერსიტეტში სწავლობდა. ესტრელა ურენია სამართალს ეუფლებოდა. სტუდენტობის წლებში იგი დაუახლოვდა პუერტო-რიკოს დამოუკიდებლობის დამცველის, ეუხენიო მარია დე ჰოსტოსის მოძღვრების ახალგაზრდა თაყვანისმცემლებს, რამაც მისი მსოფლმხედველობა შეცვალა.

ელადიო ვიქტორიას ადმინისტრაციის დროს, ესტრელა ურენია კატეგორიულად ეწინააღმდეგებოდა არსებულ რეჟიმს და დიდ უკმაყოფილებას გამოხატავდა პრეზიდენტ რამონ კასერესის მკვლელობის გამო. მან დაიწყო ვიქტორიას წინააღმდეგ შეთქმულების დაგეგმვა და თანამაზრეებთან ერთად დააარსა „ლიბერალურ-რეფორმისტული პარტია“ . ამ პარტიის ფუნდამენტური იდეოლოგია ეფუძნებოდა ეუხენიო მარია დე ჰოსტოსის განმანათლებლურ იდეებს. საბოლოოდ, თავისი პოლიტიკური აქტიურობის გამო, იგი დააპატიმრეს.

1917 წლის 9 ივნისს მან ცოლად შეირთო ტომასინა მარტინეს როდრიგესი (დ. 1904 — გ. 1989) და 9 შვილის მამა გახდა.

1924 წლისთვის ესტრელა ურენია სრულად უჭერდა მხარს ორასიო ვასკესს და დიდ დახმარებას უწევდა მის საპრეზიდენტო კამპანიას. 1925 წელს მან დააარსა „რესპუბლიკური პარტია“ და დაინიშნა იუსტიციისა და სახალხო განათლების დეპარტამენტში. ესტრელა შეიკრა შეიარაღებული ძალების უფროსთან, რაფაელ ლეონიდას ტრუხილოსთან და მათ ერთად შეიმუშავეს გეგმა. იმის სანაცვლოდ, რომ ესტრელას ხელში ჩაეგდო ძალაუფლება, ტრუხილიოს მიეცემოდა უფლება, კენჭი ეყარა პრეზიდენტად ახალ ფიქტიურ არჩევნებში. როდესაც ამბოხებულები სანტო-დომინგოსკენ დაიძრნენ, ვასკესმა ტრუხილოს მათი ჩახშობა უბრძანა. თუმცა, „ნეიტრალიტეტის“ მოჩვენებით, ტრუხილომ თავისი კაცები ყაზარმებში დატოვა, რამაც ესტრელიას მეამბოხეებს საშუალება მისცა, დედაქალაქი პრაქტიკულად ყოველგვარი წინააღმდეგობის გარეშე დაეკავებინათ. 3 მარტს ესტრელა გამოცხადდა პრეზიდენტის მოვალეობის შემსრულებლად, ხოლო ტრუხილიო პოლიციისა და არმიის ხელმძღვანელად დადასტურდა. მათი შეთანხმებისამებრ, ტრუხილიო გახდა ახლად ჩამოყალიბებული „მოქალაქეთა პატრიოტული კოალიციის“ საპრეზიდენტო კანდიდატი. ვასკესი იძულებული გახდა გადამდგარიყო თავის მოადგილესთან, დოქტორ ხოსე დოლორეს ალფონსეკასთან ერთად. 1930 წელს ტრუხილიომ გაიმარჯვა საპრეზიდენტო არჩევნებში და ესტრელა თავის ვიცე-პრეზიდენტად დანიშნა. 1932 წელს ესტრელამ დატოვა ვიცე-პრეზიდენტის თანამდებობა. ზოგი ამბობს, რომ ეს მოხდა იმ მიზეზით, რომ ურთიერთობა ესტრელასა და ტრუხილიოს შორის დაიძაბა.

იგი 1945 წლის 25 მაისს ქირურგიული პროცედურის დროს გარდაიცვალა. გავრცელდა ხმები, რომ ტრუხილიომ თავად დაიქირავა ქირურგი, რათა დარწმუნებულიყო, რომ ესტრელა ოპერაციას ვერ გადაიტანდა. საპასუხოდ, ტრუხილიომ ქვეყანაში სამდღიანი გლოვა გამოაცხადა.